b'\n_START_ARTICLE_\nJulius Bergman\n_START_SECTION_\nSeuraura\n_START_PARAGRAPH_\nBergman on Karlskrona HK:n kasvatti. H\xc3\xa4n pelasi seurassa ensimm\xc3\xa4iset miesten pelins\xc3\xa4 vain 15-vuotiaana Ruotsin kolmanneksi korkeimmalla sarjatasolla I-divisioonassa kaudella 2010\xe2\x80\x932011, jolloin Bergman pelasi viisi runkosarja- ja nelj\xc3\xa4 Kvalserien AS:n ottelua ilman tehopisteit\xc3\xa4. Kaudella 2011\xe2\x80\x932012 h\xc3\xa4n pelasi siell\xc3\xa4 36 runkosarjaottelua tehopistein 3+6=9 ja kymmenen Kvalserien AS:n ottelua tehden yhden maalin. Karlskronan kausi p\xc3\xa4\xc3\xa4ttyi sarjanousuun HockeyAllsvenskaniin. Kaudella 2012\xe2\x80\x932013 Bergman ehti pelata sarjatasoa ylemp\xc3\xa4n\xc3\xa4 23 runkosarjaottelua ilman tehopisteit\xc3\xa4, kunnes Karlskrona lainasi h\xc3\xa4net loppukaudeksi Fr\xc3\xb6lunda HC:n J20-junioreihin joulukuussa 2012. Bergman voitti kev\xc3\xa4\xc3\xa4n 2013 pudotuspeleiss\xc3\xa4 seuran sis\xc3\xa4isen tehotilaston lukemalla +6._NEWLINE_Kaudella 2013\xe2\x80\x932014 Bergman nousi Fr\xc3\xb6lundan J20-junioreiden varakapteeniksi. H\xc3\xa4n oli joukkueen tehokkain puolustaja tehoilla 13+21=34, joilla Bergman jakoi J20 SuperElitin puolustajien pistep\xc3\xb6rssin nelj\xc3\xa4nnen sijan Skellefte\xc3\xa5 AIK:n Jacob Anderssonin kanssa. H\xc3\xa4n debytoi kauden aikana my\xc3\xb6s Fr\xc3\xb6lundan SHL-joukkueessa. Bergman pelasi syyskaudella kolme European Trophy -ottelua, mutta h\xc3\xa4n teki SHL-debyyttins\xc3\xa4 7. maaliskuuta 2014 vieraissa AIK IF:\xc3\xa4\xc3\xa4 vastaan. Bergman ker\xc3\xa4si ottelussa nelj\xc3\xa4 j\xc3\xa4\xc3\xa4hyminuuttia. Huhtikuussa 2014 h\xc3\xa4n teki Fr\xc3\xb6lundan kanssa kaksivuotisen SHL-sopimuksen._NEWLINE_San Jose Sharks varasi Bergmanin toisella kierroksella 46. pelaajana NHL:n varaustilaisuudessa 2014. Samana kes\xc3\xa4n\xc3\xa4 h\xc3\xa4net varasi my\xc3\xb6s OHL-joukkue London Knights 52. pelaajana CHL:n varaustilaisuudessa. Bergman teki jo saman kes\xc3\xa4n hein\xc3\xa4kuussa kolmivuotisen tulokassopimuksen Sharksin kanssa. Reilu viikkoa my\xc3\xb6hemmin h\xc3\xa4nen ilmoitettiin siirtyv\xc3\xa4n kaudeksi 2014\xe2\x80\x932015 London Knightsin OHL-joukkueeseen. Bergman oli tehoilla 13+29=42 joukkueen tehokkain puolustaja. OHL-kauden p\xc3\xa4\xc3\xa4tytty\xc3\xa4, huhtikuussa 2015 h\xc3\xa4n liittyi AHL-joukkue Worcester Sharksin vahvuuteen. Bergman pelasi siell\xc3\xa4 yhden runkosarjaottelun ker\xc3\xa4ten yhden kahden minuutin j\xc3\xa4\xc3\xa4hyn sek\xc3\xa4 teholukeman +1._NEWLINE_Kauden 2015\xe2\x80\x932016 Bergman pelasi kokonaan San Jose Sharksin uudessa farmijoukkueessa, San Jose Barracudassa, jossa tulokaskausi toi 60 runkosarja- ja nelj\xc3\xa4ss\xc3\xa4 playoff-ottelussa tehot 3+8=11. My\xc3\xb6s kauden 2016\xe2\x80\x932017 h\xc3\xa4n aloitti Barracudan vahvuudessa.'